Bekendstelling: Só lyk die nuwe SwiftDie nuwe Suzuki Swift (Foto: Suzuki) Die karbedryf is tans mal. Daar is vervaardigers met 10-spoed-ratkaste en enjins met 16 silinders. Daai einste enjin het vier turboaanjaers en 10 verkoelers. Dis alles vreeslik ingewikkelde tegnologieë. Suzuki hou hom nie daarmee op nie – dit val doodeenvoudig nie in sy smaak nie. Suzuki doen eenvoud – en doen dit regtig baie goed. Suzuki is goed aan die groei in Suid-Afrika en het verlede jaar vir die eerste keer 1 000 eenhede in ŉ maand verkoop. Dit is sterk nommers in ŉ reusemark. Die eerste foto’s wat ek gesien het van die Swift het my effe minder opgewonde gelaat. Die karretjie het ŉ bietjie vreemd gelyk. In lewende lywe is die voertuig eintlik oulik. Die binneruim is eg Suzuki en die materiale duursaam. Die kajuit is ergonomies uitgelê, en alles wat mens benodig, is net waar dit hoort. Dan kom ons by die lekker deel. Suzuki maak steeds vir my van die lekkerste enjins wat tans op die mark is. Die Swift word getrek deur ŉ 1.2-viersilinder- atmosferiese petrolenjin. Die enjin het genoeg krag en wringkrag om goeie vordering te maak in die stadsverkeer, en wanneer mens wíl, dan kan die Swift sy sokkies optrek en hol; skakel net ŉ paar ratte terug en laat die omwentelinge klim bó 5 000 r/min. Die nuwe Suzuki Swift (Foto: Suzuki) Net ŉ 1.2? Ja, ek was ook aanvanklik skepties – maar, die Swift weeg ŉ anoreksiese 875 kg. In vandag se geld is dit regtigwaar lig. Dit is goed vir ŉ paar redes. Eerstens hoef daar nie ŉ turboaangejaagde enjin van 12 liter te wees nie. Tweedens hanteer die Swift regtig lekker omdat daar nie ŉ groot gewig is wat rondgedra moet word nie. Laastens het die Swift ŉ indrukwekkende 5.7 ℓ/100 km op die toetsroete gehandhaaf. Dit is puik as mens in ag neem dat ons nie stadig gery het nie. Die voertuie wat ons op die bekendstellingsroete gery het, was splinternuut met min kilo’s op. Die enjins sal nóg verder inry en beter raak. Daar is ŉ karakter aan Suzuki se enjins wat heel bo in die toerestrek wegkruip, en as jy dit ontdek, verander die Swift se hele karakter. Dis eintlik lekker. Die ratkas se wisselaksie is glad en positief, en die koppelaar is lekker gekalibreer. Die nuwe Suzuki Swift (Foto: Suzuki) Padhouvermoë is indrukwekkend goed in Natal se bulte en dale op lekker kronkelpaaie. Ek’t die Swift baie vinniger gery as wat die meeste mense sal, en hy gedra hom baie goed. Ritgehalte is baie gemaklik omdat die bandprofiel nie piepklein is nie, en hier is ook nie sportvering nie. Dit is maklik om die Swift op te som. Dit bly getrou aan Suzuki se idee van eenvoud. Dit ry lieflik en is regtig bekostigbaar vir wat dit bied. Dit is groter as sy voorganger en bied ŉ puik pakket. Gaan toetsbestuur self, en sien. Indien jy ŉ groter kattebak benodig, kan jy na die Suzuki DZire kyk. Die reeks lyk só: Die reeks word gedek deur ŉ 5 jaar/200 000 km-waarborg en 2 jaar/30 000 km-diensplan. Die sedanweergawe lyk só: Die reeks word gedek deur ŉ 5 jaar/200 000 km-waarborg en 2 jaar/30 000 km-diensplan. Die nuwe Suzuki DZire (Foto: Suzuki)